S’istadea

Cand'est amministrada chen'abbusu
sa giustiscia est pretzisa a s'istadea
ca istat a livellu s'asta intrea
cando su pesu giustu as postu in usu.

Ma si bi nd'at un'untza 'e piusu
s'asta s'impompat e si pesat rea:
si b'at taca 'e mancu est pius fea,
tando s'abbasciat de s'asta su fusu.

Gai, chi s'ischilibriu mantènzada
giustiscia: su zuìghe no si èndada
siat in cundennare o in assòlvere.

Ca no est giustu su reu a isòlvere
e-d-est ingiustu s'innotzente a prèndere
po chi sa zente fiducia li tènzada.

Chena die